ვიეტნამის დროშა

ვიეტნამის დროშა, ოფიციალურად ვიეტნამის სოციალისტური რესპუბლიკის დროშა შემუშავდა 1940 წელს და თავდაპირველად გამოიყენეს ფრანგების წინააღმდეგ აჯანყების დროს. წითელი ფონი რევოლუციისა და სისხლისღვრის სიმბოლოა, ხოლო დროშის ცენტრში არსებული ხუთქიმიანი ოქროსფერი ვარსკვლავი ვიეტნამის საზოგადოების ხუთი მთავარი კლასის — ინტელექტუალების, ფერმერების, მუშების, მეწარმეებისა და ჯარისკაცების — გამოსახულებაა.

დროშა გამოიყენა ვიეტ მინმა, კომუნისტების ხელმძღვანელობით შექმნილმა ორგანიზაციამ, რომელიც შეიქმნა 1941 წელს იაპონიის ოკუპაციის წინააღმდეგ. მეორე მსოფლიო ომის მიწურულს ვიეტნამის ლიდერმა ხო ში მინდა ვიეტნამი დამოუკიდებლად გამოაცხადა და 1945 წლის 5 სექტემბერს ხელი მოაწერა ბრძანებულებას ვიეტნამის დროშის ვიეტნამის დემოკრატიული რესპუბლიკის დროშად გარდაქმნასთან დაკავშირებით. დემოკრატები, ჟენევის შეთანხმების თანახმად, ჩრდილოეთ ვიეტნამში მოვიდნენ 1954 წელს. დროშა შეიცვალა 1955 წლის 30 ნოემბერს,  ვარსკვლავის სხივების  უფრო მკვეთრად გამოსახვისთვის. ვიეტნამის ომის დასრულებამდე, 1975 წლამდე, სამხრეთ ვიეტნამი იყენებდა ყვითელ დროშას სამი წითელი ზოლით. ჩრდილოეთ ვიეტნამის წითელი დროშა მოგვიანებით, 1976 წელს, მიიღეს, როგორც ერთიანი ვიეტნამის დროშა.

დიზაინი და ისტორია
ვიეტნამის დროშაზე ყოველთვის ყვითელი და წითელი ფერების სხვადასხვა დიზაინს შევხვდებოდით. 1992 წლის ვიეტნამის კონსტიტუციის თანახმად: „ვიეტნამის სოციალისტური რესპუბლიკის ეროვნული დროშა მართკუთხა ფორმისაა, მისი სიგანე უდრის სიგრძის ორ მესამედს, წითელი ფონის შუაში არის ოქროსფერი ხუთქიმიანი ვარსკვლავი“.

დროშა პირველად გამოჩნდა სამხრეთ ვიეტნამის აჯანყებაში 1940 წლის 23 ნოემბერს, საფრანგეთის მმართველობის წინააღმდეგ სამხრეთ ვიეტნამში. დროშა შეიქმნა ნგუინ ჰაუ ტიანის, აჯანყების ლიდერის, მიერ, რომელიც ფრანგებმა დააკავეს წარუმატებელი აჯანყების წინ და სიკვდილით დასაჯეს 1941 წლის 28 აგვისტოს. ტიანი, რომელიც ჩრდილოეთის სოფელ ლუნ ჰიუენში დაიბადა, ვიეტნამელი პუბლიკისთვის უცნობი იყო მანამ, სანამ სონ ტუნმა მის შესახებ დოკუმენტები არ გამოაქვეყნა. ტიანის მიერვე დაწერილი ლექსის მიხედვით, წითელი ფონი წარმოადგენდა ხალხის სისხლს, ხოლო ყვითელი წინა პლანზე წარმოადგენდა „ჩვენი ხალხის კანის ფერს“, მან ეს ლექსი იაპონური მმართველობის დროს დაწერა. ცენტრში გამოსახული ხუთქიმიანი ვარსკვავი ვიეტნამის ხუთ სოციალურ ტიპს ასახავს, ესენია: ინტელექტუალები, გლეხები, მუშები, ვაჭრები და ჯარისკაცები.

ყვითელი და წითელი ფერი დიდი ხანია, რაც ვიეტნამის დროშების გაფორმებისთვის გამოიყენება. 2000-ზე მეტი წლის განმავლობაში ყვითელი ფერი ვიეტნამელთა ტრადიციულ ფერად იყო მიჩნეული. 2001 წლის აპრილში, ვიეტნამის კულტურის სამინისტრომ განაცხადა, რომ არ არსებობს არანაირი ოფიციალური დოკუმენტაცია იმის შესახებ, რომ დროშის ავტორობა ტიანს მიეწერება. 2005 წელს, მთავრობის ერთ-ერთმა წარმომადგენელმა ივარაუდა, რომ დროშა მეკონგის დელტაში არსებული ერთ-ერთი სოფლის მკვიდრის, ლე ქუანგ სოს, მიერ შეიქმნა, ეს არგუმენტი კი ემყარება თავად სოს ვაჟის განცხადებებსა და თავად სოს 1968 წლის მემუარებს. დოკუმენტის თანახმად, ყვითელი ფერი გამოსახავს ვიეტნამს მაშინ, როცა წითელი ფერი კომუნისტური პარტიის დროშით იყო შთაგონებული და სიმბოლიზირებდა რევოლუციას. სომ თავდაპირველად სხვადასხვა ზომის ვარსკვლავის განლაგება დაიწყო დროშის ცენტრში, თუმცა საბოლოოდ დიდზე შეჯერდა, ესთეტიკური მიზეზების გამო. 1940 წლის აპრილში დროშა დაამტკიცა ფან ვან ხოემ, კომუნისტური პარტიის ხელმძღვანელმა, მოგვიანებით იგი დამტკიცდა ეროვნული პარტიის მიერ, ამავე წლის ივლისში. 2006 წლისთვის არცერთ მედიასაშუალებას არ გაუკეთებია კომენტარი სოს მოვლენებთან დაკავშირებით.

თავდაპირველად, დროშა აღიმართა 1941 წლის 19 მაისს. ვიეტ მინმა, ვიეტნამში არსებულმა კომუნისტურმა მოძრაობამ, იგი გამოაცხადა „ეროვნულ დროშად“  1945 წლის 17 აგვისტოს, ჩრდილოეთით მდებარე სოფელ ტან ტრაოში გამართულ კონფერენციაზე. როდესაც იაპონელები დანებდნენ მეორე მსოფლიო ომის ბოლოს, ვიეტ მინი შევიდა ჰანოიში და გამოაცხადეს „ვიეტნამის დემოკრატიული რესპუბლიკა“. 5 სექტემბერს, დემოკრატიული რესპუბლიკის პრეზიდენტმა, ჰო ჩიმინმა ხელი მოაწერა ბრძანებულებას ვიეტ მინის დროშის მიღების შესახებ. მალე, საფრანგეთის ჯარები დაბრუნდნენ და ოქტომბრისთვის კოლონიური მმართველობა აღადგინეს სამხრეთში. ეროვნულმა ასამბლეამ ერთხმად დაუჭირა მხარი დროშის მიღებას 1946 წლის 2 მარტს. ჟენევის კონფერენციის თანახმად, რომელიც შედგა ვიეტნამსა და საფრანგეთს შორის, დემოკრატიული პარტია ჩრდილოეთ ვიეტნამს დაეუფლა.

1955 წლის 30 ნოემბერს დროშის დიზაინი ოდნავ შეიცვალა, მისი კონტურების უფრო მკვეთრად წარმოჩენისთვის. ამას მოჰყვა საბჭოთა კავშირის მსგავსი დროშის მოდიფიკაცია. დროშა მიიღეს სამხრეთ ვიეტნამში მსოფლიო ომის დასრულების შემდეგ, ხოლო ჩრდილოეთ და სამხრეთ ვიეტნამი გაერთიანდა ვიეტნამის სოციალისტურ რესპუბლიკად 1976 წლის 2 ივლისს. ვიეტნამის დემოკრატიული რესპუბლიკის დროშა 1945 წლიდან 1955 წლამდე იყო ვიეტნამის ამჟამინდელი დროშის მსგავსი, მაგრამ განსხვავება იყო ის, რომ ვარსკვლავის კუთხეები უფრო ბლაგვი იყო.

დღესდღეობით, ვიეტნამის დროშაზე წითელი ფონი, ჩვეულებრივ, არის სისხლისღვრის, ბრძოლისა და რევოლუციის წარმატების სიმბოლო, რომელიც შთაგონებულია კომუნისტური სიმბოლიზმით. წითელ ფონზე გამოსახული ხუთქიმიანი ვარსკვლავი კი ხუთ კლასს გამოსახავს. ვიეტნამის დროშა ვიეტნამის კომუნისტური პარტიის დროშაცაა.